Yulduz Usmonova: “70 yoshimgacha xalq xizmatidaman”

10-noyabr kuni Toshkent shahridagi “Dedeman Silk Road” mehmonxonasining marosimlar zalida Yulduz Usmonovaning “Yoningdaman” nomli musiqiy albomi taqdimoti bo‘lib o‘tdi. Unda qatnashganlar albomga kiritilgan har bir ashulaning yaratilish tarixi, she’r va musiqa mualliflari hamda shu albom ustida ishlagan boshqa ijodkorlar bilan tanishdi.

Yulduz Usmonova yangi taqdim etilgan albom tarkibidagi har bir ashulani jonli ravishda kuylab berdi.
“Albomga nom qilib tanlangan ‘Yoningdaman’ qo‘shig‘i bir-biridan uzoqlarda yurgan yoki sevib, sevgisiga yeta olmaganlar uchun atalgan”, — deya Yulduz Usmonova o‘z ashulasiga ta’rif berdi.

Yuragida o‘ti borlar uchun yaratilgan “Shakari” taronasiga esa zalda yig‘ilganlar miriqib raqsga ham tushib olishdi.

Albomdan Ozodbek Nazarbekov bilan kuylangan “Dilfuzam” dueti ham o‘rin olgan. Yulduz Usmonovaning ta’kidlashicha, bu qo‘shiq Zuhriddin ismli kishining rafiqasiga bag‘ishlab kuylangan.

Shu bilan birga, Yulduz Usmonovaning o‘z hovlisida o‘sayotgan, bir-birini suyab turgan ikki oq qayin haqida ham “Oq qayin” nomli ashula yaratilganligi ma’lum qilindi.
“Sirli auksion” kim oshdi savdosida Yulduz Usmonovaning qo‘lqopi 10 000 so‘mga baholandi va savdo yakunida 650 000 so‘mga sotildi.
Taqdimotga o‘zbek estradasi va kinosi yulduzlari ham tashrif buyurdi. Ular orasida Ozodbek Nazarbekov, Lola, Shahzoda, Rayhon va Yigitali, Kaniza, Amira Alibekova, Tamilla, Shahzoda Matchonova, Dineyra, Madina Mumtoz turmush o‘rtog‘i va farzandi bilan, Kamola Oripova hamda Bilolxo‘ja, Nilufar Usmonova, “Eldido” guruhi, Manzura, Munisa Rizayeva, Ziyoda, Halima qiziq, Shoira Otabekova va boshqalar bor edi.


Shu kuni “Ohang media” studiyasi bilan hamkorlikda chiqarilgan “Yoningdaman” musiqiy albomi mehmonxona hududida sotuvga qo‘yildi. Yulduz Usmonova har bir albomga o‘z imzosini qo‘yib, tilaklarini bildiridi.

Yulduz Usmonova tadbir so‘ngida, “nasib qilsa, yetmish yoshni sahnada uraman, keyin yosh san’atkorlarga sahnani beraman”,— deya yarim hazil, yarim chin ohangda fikr bildirdi.

Tadbir Yulduz Usmonova va barcha san’atkorlar ijrosida kuylangan “O‘zbekiston” taronasi bilan yakunlandi.